b'\n_START_ARTICLE_\nIvanas \xc5\xa0i\xc5\xa1kinas\n_START_SECTION_\nBiografija\n_START_PARAGRAPH_\nIvanas \xc5\xa0i\xc5\xa1kinas gim\xc4\x97 1832 m. sausio 25 d. Jelabugoje (Tatarstanas) prekeivio \xc5\xa1eimoje. Nuo 1852 iki 1856 m. studijavo Maskvos dail\xc4\x97s, skulpt\xc5\xabros ir architekt\xc5\xabros mokykloje. Nuo 1856 iki 1860 m. studijavo Sankt Peterburgo Imperatori\xc5\xa1kojoje dail\xc4\x97s akademijoje, paskutiniais metais u\xc5\xbe savo darbus buvo \xc4\xafvertintas did\xc5\xbeiuoju aukso medaliu. Gavo stipendij\xc4\x85 tolimesn\xc4\x97m studijom Europoje, nuo 1861 iki 1866 m. studijavo Vokietijoje ir \xc5\xa0veicarijoje. Jam didel\xc4\x99 \xc4\xaftak\xc4\x85 padar\xc4\x97 Diuseldorfo dail\xc4\x97s mokyklos realistinio ir ai\xc5\xa1kios linijos vaizdavimo principai. 1865 m. I. \xc5\xa0i\xc5\xa1kinui suteiktas akademiko vardas u\xc5\xbe paveiksl\xc4\x85 \xe2\x80\x9eVaizdas prie Diuseldorfo\xe2\x80\x9c. Vokietijoje dailininkas taip pat susipa\xc5\xbeino su oforto ir litografijos technikomis, tuo metu menkai \xc5\xbeinotomis Rusijoje._NEWLINE_1871 m. I. \xc5\xa0i\xc5\xa1kinas buvo vienu i\xc5\xa1 Kilnojamosios dail\xc4\x97s parod\xc5\xb3 draugijos steig\xc4\x97j\xc5\xb3. Nuo 1873 m. I. \xc5\xa0i\xc5\xa1kinas u\xc5\xbe\xc4\x97m\xc4\x97 dail\xc4\x97s profesoriaus pareigas Sankt Peterburgo imperatori\xc5\xa1kojoje dail\xc4\x97s akademijoje. Garsiausiu dailininko k\xc5\xabriniu tapo 1878 m. paveikslas \xe2\x80\x9eRugi\xc5\xb3 laukas\xe2\x80\x9c. I. \xc5\xa0i\xc5\xa1kinas i\xc5\xa1vyst\xc4\x97 nuosav\xc4\x85 tapybos stili\xc5\xb3 derindamas detalum\xc4\x85 su epiniu gamtos vaizdavimu. Kritikai dailininkui priki\xc5\xa1a emocij\xc5\xb3 neb\xc5\xabvim\xc4\x85 ir plenerin\xc4\x97s dail\xc4\x97s privalum\xc5\xb3 atmetim\xc4\x85. 1893 m. I. \xc5\xa0i\xc5\xa1kinas tapo tikruoju Sankt Peterburgo dail\xc4\x97s akademijos nariu. Jis mir\xc4\x97 1898 m. kovo 20 d. Sankt Peterburge. Ivanas \xc5\xa0i\xc5\xa1kinas buvo vienas geriausi\xc5\xb3 rus\xc5\xb3 peiza\xc5\xbeist\xc5\xb3. Dalyvavo trijose pasaulin\xc4\x97se parodose \xe2\x80\x93 Pary\xc5\xbeiuje 1867 m. ir 1878 m., bei Vienoje 1873 m.'